钦定古今图书集成/明伦汇编/交谊典/第047卷 > 《奉答尧夫先生金雀石砚诗》前人
## 钦定古今图书集成/明伦汇编/交谊典/第047卷 > 《奉答尧夫先生金雀石砚诗》前人

般阳有山名金雀，山发清辉产奇璞。望气尝言玉宝
藏，贾胡几遣良工度。金刚宝钻竞穷搜，百里青苍困
镵凿。琼瑰未获得研材，温润还将六美学。有若玉徽
琴面莹，有如金弹陶轮著。规天矩地形制毓，中或辟
流外圭角。晴窗气暖墨花香，笺襞毫奔光照灼。吾生
嗜好惟四物，累载裒鸠盈机格。先生闭户日著书，朝
餐每不餍藜藿。高闳梁肉虽有馀，孰敢就门赒隐约。
先生固自尝有言，不忍将身作沟壑。先生崖岸高莫
攀持，此谓宜无见却。一留为惠固已多，敢冀新诗旋
踵作。精深雅健迫风骚，使我忧荒忽惊矍。还如甘露
醒心昏，更似神篦除眼膜。先生精义已入神，准易时
容见涯略。